**Vedtekter**

**for**

**Unge funksjonshemmede**

*Vedtatt på generalforsamlinga 24. april 2009, sist endret på generalforsamlingen 3.*

*november 2019.*

Innholdsfortegnelse

Kapittel 1 Navn og formål 3

Kapittel 2 Virksomhet 3

Kapittel 3 Definisjoner 4

Kapittel 4 Medlemskap 5

Kapittel 5 Generalforsamlingen 7

Kapittel 6 Ledermøte 11

Kapittel 7 Styret 12

Kapittel 8 Arbeidsutvalget 13

Kapittel 9 Valgkomiteen 14

Kapittel 10 Kontrollkomiteen 14

Kapittel 11 Sekretariatet 15

Kapittel 12 Tilslutninger og sammenslåinger 15

Kapittel 13 Mistillit, eksklusjon, habilitet og suspensjon 16

Kapittel 14 Oppløsning 17

Kapittel 15 Tolkning av vedtektene 18

# Kapittel 1 Navn og formål

**§ 1 Navn**

Organisasjonens navn er Unge funksjonshemmede.

**§ 1-2**

Organisasjonens internasjonale navn er The Norwegian association of youth with disabilities.

**§ 2 Formål**

Unge Funksjonshemmedes formål er å sikre deltagelse og likestilling i samfunnet for unge mellom 12 og 36 år med funksjonshemminger og kronisk sykdom**.**

**Kapittel 2 Virksomhet**

**§ 3 Organisasjon**

Unge funksjonshemmede er en sammenslutning av organisasjoner og grupperinger av ungdom med funksjonshemning og kronisk sykdom.

**§ 3-2**

Unge funksjonshemmedes hovedkontor ligger i Oslo.

**§ 3-3 Signatur og prokura**

Signatur og prokura skal innehas av fire personer. Rettigheten forvaltes samlet av to av disse i felleskap.

**§ 4 Myndighetsorganer**

Det følgende er Unge funksjonshemmedes myndighetsorganer. Organenes plassering i beslutningshierarkiet følger av listens rekkefølge.

1. Generalforsamlingen
2. Ledermøtet
3. Styret
4. Arbeidsutvalget

**§ 5 Grunndokumenter**

Grunndokumentene er bindende for alle ledd i Unge funksjonshemmede. Det følgende er organisasjonens grunndokumenter. Dokumentenes plassering i beslutningshierarkiet følger av listens rekkefølge.

1. Vedtektene
2. Prinsipprogrammet
3. Arbeidsprogrammet

# Kapittel 3 Definisjoner

**§ 6 Vedtektene**

Vedtektene er Unge funksjonshemmedes lover. Vedtektene fastsettes av generalforsamlingen.

**§ 7 Prinsipprogram**

Prinsipprogrammet uttrykker Unge funksjonshemmedes overordnede syn på hvordan formålet kan oppnås, og organisasjonenes overordnede standpunkter på de områdene som er relevante for å oppnå dette.

**§ 8 Arbeidsprogram**

Arbeidsprogrammet uttrykker Unge funksjonshemmedes interessepolitiske og organisatoriske prioriteringer, innenfor rammene av vedtektene og gjeldende prinsipprogram.

**§ 9 Delegat**

Delegater innehar tale-, forslags- og stemmerett i det organet han eller hun møter.

**§ 10 Observatør**

Observatører innehar tale- og forslagsrett.

**§ 11 Flertallsformer**

Alminnelig flertall er når mer enn halvparten av de avgitte stemmene støtter et forslag eller en kandidat. En avholdende stemme teller som ikke avgitt.

**§ 11-2**

Absolutt flertall er når mer enn halvparten av de tilstedeværende stemmene avgis til støtte for et forslag eller en kandidat. En avholdende stemme teller negativt for forslaget.

**§11-3**

Ved brøkkrav til flertall (1/3, 2/3 og lignende) teller avholdende stemmer mot.

**§ 11-4**

Alle vedtak i Unge funksjonshemmede krever alminnelig flertall hvis ikke annet er spesifisert.

**§ 11-5**

Ved stemmelikhet tas en votering på nytt. Ved fortsatt stemmelikhet faller forslaget.

# Kapittel 4 Medlemskap

**§ 12 Medlemskap**

Organisasjoner, strukturer og grupperinger av ungdom med funksjonshemning og kronisk sykdom som har aktivitet av landsomfattende karakter kan innvilges medlemskap.

**§12-2**

Det forutsettes tilslutning til Unge funksjonshemmedes formålsparagraf for å kunne søke medlemskap.

**§12-3**

Det kan ikke innvilges medlemskap etter §14 og §15 (Nivå 1 og Nivå 2) til organiseringer som er underlagt nasjonale strukturer eller organisasjoner med medlemskap i Unge funksjonshemmede.

**§ 13 Medlemskategorier**

Medlemskap innvilges etter følgende kategorier: Nivå 1, nivå 2 og nivå 3. De forskjellige kategoriene avgjør hvilke demokratiske rettigheter medlemskapet gir i Unge funksjonshemmedes beslutningsorganer.

**§ 13-2**

For å inneha fulle demokratiske rettigheter, må kontingent være innbetalt.

**§ 14 Medlemskap nivå 1**

Medlemskap nivå 1 innvilges organisasjoner som oppfyller følgende kriterier

1. Organisasjonen må ha egne vedtekter som vedtas av et flertall av medlemmene under 36 år
2. Organisasjonen må ha fristilte beslutningsorganer
3. Organisasjonen må ha organisatorisk og politisk selvstendighet
4. Organisasjonen må levere separat årsmelding og årsregnskap
5. Organisasjonen må ha vært i drift i minimum ett år

**§ 14-2**

Organisasjoner med fullt medlemskap har rett til å møte med 3 delegater og 1 observatør på generalforsamling.

**§ 15 Medlemskap nivå 2**

Medlemskap nivå 2 innvilges organisasjoner som

1. Har et selvstendig ungdomsarbeid med aktiviteter av, med og for ungdom
2. Organisasjonen må ha avgitt en årsmelding for virksomheten
3. Har vært i drift i minimum ett år

**§ 15-2**

Organisasjoner med medlemskap på nivå 2 kan møte med 2 delegater og 1 observatør på generalforsamling.

**§ 16 Medlemskap nivå 3**

Medlemskap på nivå 3 kan innvilges organisasjoner, strukturer og grupperinger som organiserer ungdom med funksjonshemninger og kroniske sykdommer, som ikke innfrir kravene i § 14 Medlemskap nivå 1 og § 15 Medlemskap nivå 2, men som har et nasjonalt siktemål samt nye strukturer som ikke enda oppfyller kravene i de øvrige kategorier.

**§ 16-2**

Organisasjoner med medlemskap på nivå 3 kan møte med 1 delegat og 1 observatør på generalforsamling.

**§ 17 Opplysningsplikt**

Medlemsorganisasjoner har plikt til å innmelde endringer som kan ha konsekvenser for medlemskategoriseringen. Unge funksjonshemmedes styre vurderer hvorvidt de innmeldte endringene får konsekvenser. Saksbehandling følger normale rutiner for søknader om medlemskap.

**§ 18 Opptaksprosess**

Styret i Unge funksjonshemmede avgjør søknader om medlemskap i organisasjonen. Avslag på søknad kan ankes til førstkommende generalforsamling eller ledermøte.

**§ 18-2**

Søknad om medlemskap skal opplyse om alle forhold som kan ha konsekvenser for medlemskap.

**§ 18-3**

Søknader levert innen tre uker før et ordinært styremøte tas opp til behandling på førstkommende møte. Søknader levert etter denne fristen tas opp til behandling på førstkommende styremøte etter dette.

**§ 18-4**

Unge funksjonshemmedes styre fastsetter ytterligere retningslinjer for behandlingen.

**§ 19 Utmelding**

Utmelding skal meddeles Unge funksjonshemmede skriftlig.

**§ 19-2**

Utmelding skjer med tre måneders varsel med virkning fra første dag i første kalendermåned etter at oppsigelsen er mottatt hos Unge funksjonshemmedes sekretariat.

**§ 19-3**

Utmeldt organisasjon kan kreve tilbakeføring av kontingent for kontingentårets resterende måneder etter oppsigelsesperiodens utløp. Slikt krav må fremsettes sammen med utmeldingsvarselet.

**§ 19-4**

Dersom en medlemsorganisasjon unnlater å innbetale kontingent to år på rad meldes organisasjonen automatisk ut av Unge funksjonshemmede ved inngangen til det tredje kontingentåret.

# Kapittel 5 Generalforsamlingen

**§ 20 Myndighet og tidspunkt for generalforsamlingen**

Generalforsamlingen er Unge funksjonshemmedes øverste myndighet. Ordinær generalforsamling avholdes mellom 10. oktober og 20. november hvert oddetalls år.

**§ 21 Møterett på generalforsamlingen**

Følgende personer har møterett på Generalforsamlingen:

1. Delegater fra medlemsorganisasjonene (i henhold til § 14-2, §15-2 og §16-2)
2. Observatører fra medlemsorganisasjonene (i henhold til §14-2, §15-2 og §16-2)
3. Styret og styrets varamedlemmer møter med observatørstatus.
4. Sekretariatet har møterett og kan ikke møte etter punkt 1 eller 2 etter denne paragraf
5. FFO har observatørstatus
6. Kontrollkomiteen har møte- og talerett
7. Medlemmer av forberedende komiteer har møterett på generalforsamlingen og innehar observatørstatus under behandlingen av saken de har forberedt
8. Valgkomiteen møter med observatørstatus i saker som berører valgkomiteens arbeid.
9. Nominerte til valget møter med talerett i saken valg

**§ 21-2**

Styret kan invitere andre til å overvære generalforsamlingen. Generalforsamlingen må i hvert enkelt tilfelle ta standpunkt til om disse skal innvilges tale- og/eller forslagsrett. Generalforsamlingen er åpen med mindre annet blir bestemt ved alminnelig flertall.

**§ 22 Innkalling og forberedelse av generalforsamlingen**

Førsteinnkalling skal, sammen med tid og sted, gjeldende frister, saksliste, vedtekter og program, sendes ut til alle medlemsorganisasjoner samt de nevnt i § 21 Møterett punkt 5-8 sendes ut senest 90 dager før generalforsamlingen.

Andreinnkalling skal sammen med alle sakspapirer, sendes ut til alle nevnt i §21 Møterett senest 30 dager før generalforsamlingen.

**§ 22-2**

Medlemsorganisasjonene skal i god tid gjøres oppmerksom på retten til å nominere kandidater til valgene i Unge funksjonshemmede. Nominasjonen leveres skriftlig.

**§22-3**

Alle saker som ønskes behandlet av den ordinære generalforsamlingen må være Unge funksjonshemmede i hende 60 dager før åpningen av generalforsamlingen.

**§22-4**

Forslag til vedtektsendringer må framsettes skriftlig med begrunnelse, og må være Unge funksjonshemmede i hende senest 60 dager før generalforsamlingens åpning.

**§22-5**

Alle avstemminger foregår ved åpen stemmegivning dersom ikke 1/5 av generalforsamlingen krever skriftlig avstemning i den enkelte saken. Alle personvalg foregår skriftlig dersom det foreligger flere forslag på kandidater til det enkelte verv, eller hvis en av delegatene ber om det

**§ 22-6**

Delegater og observatører plikter å gjøre organisasjonene de representerer kjent med sakenes innhold.

**§ 23 Protokoll**

Der føres protokoll over generalforsamling og ekstraordinær generalforsamling. Denne skal inneholde oversikt over fremmøtte organisasjoner og deres delegater og observatører. Protokollen fører oversikt over forhandlingene etter møtets forretningsorden.

**§ 24 Saker som skal behandles på generalforsamlingen**

De saker nevnt i §§ 24-2 - 24-13 skal behandles i den rekkefølgen som framkommer under.

**§ 24-2 Konstituering av generalforsamlingen**

1. Godkjenning av delegater

2. Godkjenning av innkalling

3. Valg av ordstyrere

4. Fastsettelse av forretningsorden

5. Valg av protokollførere

6. Valg av protokollunderskrivere

7. Valg av tellekorps

8. Valg av redaksjonskomitéer

9. Fastsettelse av saksliste

10. Fastsettelse av dagsorden

Sittende leder i Unge funksjonshemmede fungerer som møteleder inntil ordstyrere er valgt.

**§ 24-3 Årsmeldinger, beretninger og regnskap**

Årsmeldinger, Årsregnskap med tilhørende revisors beretninger og kontrollkomiteens beretning skal legges fram for orientering.

**§ 24-4 Vedtektsendringer**

Endringer i vedtekter kan bare vedtas med 2/3 flertall av stemmene. Disse må representere minst 50 prosent av tilstedeværende medlemsorganisasjoner med delegatrett.

Endringer i vedtektene trår i kraft umiddelbart etter at voteringen over endringsforslagene er over. Generalforsamlingen kan vedta at enkeltendringer får virkning på et senere tidspunkt. Endringen må imidlertid ha ikrafttredelse senest ved åpningen av førstkommende generalforsamling.

**§ 24-5 Fastsettelse av prinsipp- og arbeidsprogram.**

Endringer i prinsipprogrammet kan bare foretas med 2/3 flertall av stemmene. Disse må representere minst 50 prosent av tilstedeværende medlemsorganisasjoner med delegatrett.

Arbeidsprogrammet vedtas med absolutt flertall. Flertallet må bestå av minimum 1/3 av de fremmøtte organisasjonene med delegatrett.

Frist for å levere endringsforslag til begge programmene fastsettes i dagsorden.

**§ 24-6 Kontingent**

Fastsettelse av kontingent for de neste to kalenderårene for de forskjellige medlemskategoriene.

**§ 24-7 Budsjett**

Fastsettelse av rammebudsjett for de neste to kalenderårene.

**§ 24-8 Innkomne saker**

Saker skal fremmes i samsvar med § 22 – 3

**§ 24-9 Uttalelser**

**§ 24-10 Valg av styret**

Valg av styret på 9 medlemmer, bestående av leder, 1. og 2. nestleder, 4 styremedlemmer og 2 varamedlemmer i prioritert rekkefølge etter innstilling fra valgkomiteen.

Til valg i styret skal det tilstrebes lik kjønnsfordeling med et måltall på 40 prosent. Geografi og organisasjonsmessig spredning skal også vektlegges.

Det kan kun velges 2 styremedlemmer fra hver av medlemsorganisasjonene

Styrets leder og nestledere velges på særskilt valg.

**§ 24-11 Valg av kontrollkomité**

Valg av 2 medlemmer til kontrollkomiteen etter innstilling fra valgkomiteen.

Det skal etterstrebes god økonomisk, juridisk og organisatorisk forståelse blant komiteens medlemmer.

**§ 24-12 Valg av valgkomité**

Det velges 4 medlemmer til valgkomitéen som består av leder, 2 medlemmer og ett varamedlem etter innstilling fra styret.

**§ 24-13 Valg av statsautorisert revisor**

Valg av statsautorisert revisor etter innstilling fra styret.

**§ 25 Stemmegivning ved valg**

Absolutt flertall avgjør personvalg. Ved stemmelikhet mellom kandidater åpnes det for debatt. Deretter foretas ny avstemning. Dersom ingen av kandidatene oppnår tillitt ved absolutt flertall trekkes det lodd for å fylle vervet. Når det da gjenstår en kandidat, avholdes det en siste runde der det må oppnås absolutt flertall for å holde vervet besatt.

Hver av kandidatene kan oppnevne seg selv eller en annen person som skal overvære tellingen i tillegg til det ordinære tellekorpset.

§ 25-2 Valgbarhet

Alle tillitsvalgte velges med to års funksjonstid. Funksjonstiden starter 1. januar kalenderåret etter valget og fungerer to (2) år frem til 31. desember

Kun medlemmer av Unge funksjonshemmedes medlemsorganisasjoner som ikke fyller 36 år eller mer i løpet av funksjonstiden, og som har skriftlig støtte fra styreleder eller administrativ leder i sin organisasjon kan velges. Disse må ha et gyldig medlemskap i medlemsorganisasjonen som nominerte de i hele funksjonstiden. Revisor er unnlatt denne bestemmelsen.

Fristen for å opprettholde sitt kandidatur fastsettes i forretningsorden

**§ 26 Ekstraordinær generalforsamling**

Ekstraordinær generalforsamling avholdes dersom styret med 2/3 flertall eller 1/3 av medlemsorganisasjonene krever det. Innkallingen skal sendes ut 5 uker før den ekstraordinære generalforsamlingen. Styret fastsetter ellers gjeldende frister.

Det er kun sak som fremkommer med krav og opplyses om i innkalling som skal behandles.

# Kapittel 6 Ledermøte

**§ 27 Tidspunkt for ledermøte**

Ledermøtet avholdes når styret eller 1/5 av medlemsorganisasjonene ønsker det.

**§ 28 Ledermøtets myndighet**

Ledermøtet kan kun fatte beslutning i sakene som er fastsatt i vedtektenes § 31 Saker som behandles av ledermøtet

**§ 29 Innkalling**

Førsteinnkalling skal, sammen med saksliste, sendes alle med møterett senest seks (6) uker før møtets begynnelse.

Andreinnkalling skal sammen med alle sakspapirer, sendes alle med møterett senest to (2) uker før møtets begynnelse.

**§ 30 Møterett på ledermøtet**

Følgende personer har møterett på Ledermøtet:

1. Leder eller en representant fra medlemsorganisasjonene som delegat.

Medlemsorganisasjonene tildeles stemmer etter medlemsnivå, jf. § 13 Medlemskategorier.

Nivå 1 tildeles 3 stemmer

Nivå 2 tildeles 2 stemmer

Nivå 3 tildeles 1 stemme

1. Styret og styrets varamedlemmer møter med observatørstatus.
2. Sekretariatet har møterett og kan ikke møte etter punkt 1 i denne paragraf
3. 1 Representant fra FFO har observatørstatus
4. Kontrollkomiteen har møte- og talerett
5. Valgkomiteen møter med observatørstatus i saken om supplering av styret.
6. Nominerte til valget møter med talerett i saken om supplering av styret.
7. Medlemmer av eventuell forberedende uttalelseskomité innehar observatørstatus under behandlingen av uttalelser.

**§ 31 Saker som skal behandles av ledermøtet**

Ledermøtet har følgende saksliste

1. Supplering av styret dersom styret ikke lenger oppfyller vedtektenes krav til størrelse og sammensetning
2. Uttalelser
3. Anker regulert av vedtektene
4. Vedtak om mistillit

**§ 32 Protokoll**

Protokoll føres etter reguleringene i § 31.

# Kapittel 7 Styret

**§ 33 Styrets mandat**

Styret har ansvar for driften av Unge funksjonshemmede mellom generalforsamlingene, og leder virksomheten i samsvar med organisasjonens styrende dokumenter.

**§ 34 Styrets sammensetning**

Styret består av leder, to nestledere, fire styremedlemmer og to varamedlemmer valgt av generalforsamlingen. Varamedlemmene har møterett selv om det ikke er forfall.

**§ 34-2**

1. nestleder er leders stedfortreder. Ved fravær av leder og 1. nestleder konstituerer styret seg selv.

**§ 34-3**

FFO kan stille med en representant fra deres styre som har observatørrett i Unge funksjonshemmedes styre. FFO velger selv sin representant.

**§ 35 Styremøtene**

Styremøter avholdes så ofte virksomheten og forvaltningen av Unge funksjonshemmede krever det.

1/3 av styrets medlemmer kan kreve at det skal avholdes styremøte.

**§ 35-2**

Styret er vedtaksdyktig når minst halvparten av styrets medlemmer og minimum ½ av de organisasjonene som er representert i styret er tilstede.

**§35-3**

Alle stemmeberettigede innehar én stemme. Ved stemmelikhet har styreleder dobbeltstemme. Varamedlemmer har stemmerett når de møter i stedet for et styremedlem.

**§ 35-4**

Det føres protokoll over styrets møter. Protokollen inneholder oversikt over fremmøtte styremedlemmer og deres organisasjonstilknytning. Protokollen fører oversikt over møtets forhandlinger. Styrets vedtak offentliggjøres.

**§ 36 Styrets forretningsorden**

Styret vedtar en forretningsorden for styrets arbeid på første ordinære styremøte.

**§ 37 Personalhåndbok**

Styret vedtar personalhåndbok for Unge funksjonshemmede i henhold til avtalte regler og tariffavtale.

**§ 38 Budsjett og handlingsplan**

Styret vedtar årlig budsjett og handlingsplan på bakgrunn av rådgivende budsjett og program vedtatt på generalforsamlingen

**§ 39 Økonomiske retningslinjer**

Styret vedtar økonomiske retningslinjer for organisasjonen. Disse skal regulere alle økonomiske forhold for virksomheten og skal alltid inneholde følgende elementer: Forvaltningspraksis for organisasjonens egenkapital, retningslinjer for reise, retningslinjer for regnskap og rapportering, retningslinjer for budsjettstyring og hvem som innehar signatur og prokura.

# Kapittel 8 Arbeidsutvalget

**§ 40 Arbeidsutvalgets sammensetning**

Arbeidsutvalget består av styrets leder og 1. og 2. nestleder.

**§ 41 Arbeidsutvalgets mandat**

Arbeidsutvalget leder organisasjonens arbeid mellom styremøtene.

**§ 41-2**

Arbeidsutvalget fatter vedtak i politiske og organisatoriske saker med enstemmig vedtak. I situasjoner der arbeidsutvalget ikke kan oppnå enstemmig vedtak oversendes saken til styret i Unge funksjonshemmede.

**§ 41-3**

Arbeidsutvalget innstiller på alle saker til styret i Unge funksjonshemmede.

**§ 41-4**

Ytterligere mandat og forretningsorden for arbeidsutvalget fastsettes av Unge funksjonshemmedes styre.

# Kapittel 9 Valgkomiteen

**§ 42 Valgkomiteens sammensetning**

Valgkomiteen består av én leder, to medlemmer og ett varamedlem.

**§ 43 Valgkomitéens mandat**

Valgkomiteen innstiller på kandidater til styret og kontrollkomitéen. Generalforsamlingen kan fastsette ytterligere mandat for valgkomiteen. Mandatet gjelder til generalforsamlingen endrer det.

**§ 44 Valgkomiteens innstilling**

Valgkomiteen leverer sin innstilling til generalforsamlingen senest 30 dager før generalforsamlingen. Dette er regulert i § 22 Innkalling og forberedelse av generalforsamlingen.

# Kapittel 10 Kontrollkomiteen

**§ 45 Kontrollkomiteens sammensetning**

Kontrollkomiteen består av to medlemmer valgt av generalforsamlingen. Det skal etterstrebes god økonomisk, juridisk og organisatorisk forståelse blant komiteens medlemmer.

**§ 46 Kontrollkomiteens innsynsrett**

Kontrollkomiteen har full innsynsrett i alle dokumenter i Unge funksjonshemmede

**§ 47 Kontrollkomiteens mandat**

Kontrollkomiteen skal føre tilsyn med Unge funksjonshemmedes virksomhet.

**§ 47-2 Kontrollkomiteens beretning**

Kontrollkomiteen utarbeider en årlig beretning. Beretningene skal framlegges for generalforsamlingen. Den årlige beretningen skal framlegges styret. Beretningen skal vurdere organisasjonens økonomiske stilling, forvaltningspraksis samt gi en generell vurdering av virksomheten i forhold til grunndokumentenes bestemmelser.

**§ 47-3**

Kontrollkomiteen kan brukes som rådgivende organ for styret, sekretariatet, medlemsorganisasjonene og valgkomiteen.

# Kapittel 11 Sekretariatet

**§ 48 Arbeidsgiveransvar**

Arbeidsgiveransvaret tilligger styret. Styret kan delegere personalansvaret videre.

# Kapittel 12 Tilslutninger og sammenslåinger

**§ 49 Tilslutninger**

Styret i Unge funksjonshemmede kan godkjenne innmelding av organisasjonen i andre organisasjoner, aksjoner og lignende som det er formålstjenlig å tilslutte seg. Disse kan ikke drive virksomhet som strider med Unge funksjonshemmedes formål eller politiske standpunkter.

**§ 49-2**

Arbeidsutvalget utformer og sender innmeldingssøknader på vegne av organisasjonen.

**§ 49-3**

En slik innmelding kan ikke endre på Unge funksjonshemmedes vedtekter, politikk eller formål, og skal ikke ha negativ innvirkning på organisasjonens arbeid.

**§ 50 Sammenslåing**

En ordinær generalforsamling kan vedta sammenslåing med andre organisasjoner med et flertall bestående av 3/4 av møtets stemmeberettigede. Disse må representere minst 50 prosent av de tilstedeværende medlemsorganisasjonene med delegatrett. Vedtaket må bekreftes med tilsvarende flertall av en ny generalforsamling.

**§ 50-2**

Forslag til sammenslåing må være styret i hende senest 30 dager før en ordinær generalforsamling.

# Kapittel 13 Mistillit, eksklusjon, habilitet og suspensjon

**§ 51 Suspensjon**

Medlemsorganisasjoner som overtrer Unge funksjonshemmedes vedtekter og/eller opptrer til skade for organisasjonen, kan suspenderes av styret dersom minst 2/3 av styrets medlemmer stemmer for dette. Suspensjonen kan oppheves av styret dersom grunnen til suspensjonen bortfaller. Suspensjonstid er begrenset til 1 - ett - år regnet fra styrets vedtak. Suspendert medlemsorganisasjon kan, med en frist på 4 - fire - uker, anke vedtaket om suspensjon til Unge funksjonshemmedes generalforsamling, eller ledermøtet i de år det ikke avholdes generalforsamling som fatter endelig vedtak. Det endelige vedtaket i saken blir fattet på nevnte møte. Ved anke står vedtaket ved lag under behandlingen.

**§ 51-2**

Suspendert medlemsorganisasjon fratas, så lenge suspensjonen varer, sine rettigheter som medlem. Dersom suspensjonsgrunnlaget fortsatt er til stede ved suspensjonstidens utløp oppheves medlemskapet. I slik situasjon skal generalforsamlingen særskilt orienteres.

**§ 52 Opphevelse av medlemskap**

Medlemsorganisasjoner som bryter med Unge funksjonshemmedes formål, eller som opptrer til skade for organisasjonen, kan etter forslag fra styret, få sitt medlemskap opphevet av Unge funksjonshemmedes generalforsamling. Medlemskapet opphører dersom 2/3 av det totale antall tilstedeværende stemmeberettigede støtter forslaget.

**§ 52-2**

Før generalforsamlingen treffer vedtak om opphevelse av medlemskap, skal medlemsorganisasjonen ha rett til å gjøre seg kjent med sakens dokumenter og ha rett til å uttale seg.

**§ 52-3**

Generalforsamlingens vedtak kan ikke ankes.

**§ 52-4**

Angjeldende medlemsorganisasjon er å regne som suspendert i henhold til § 51 Suspensjon så lenge saken om opphevelse av medlemskap er under behandling. Suspensjonen kan imidlertid oppheves av generalforsamlingen med 2/3 flertall.

**§ 53 Melding om vedtak**

Medlemsorganisasjonen som foreslås suspendert eller foreslås å få opphevet sitt medlemskap med hjemmel i kapittel 13 har krav på, etter anmodning og uten ugrunnet opphold, å få innsyn i sakens dokumenter. Melding om slikt vedtak skal sendes medlemsorganisasjonen som rekommandert post.

**§ 53-2**

Ankefristen skal regnes fra den dato medlemsorganisasjonen fikk meldingen om den rekommanderte sendingen. Meldingen skal, foruten vedtaket, inneholde opplysninger om:

1. Avstemningsresultatet i styret
2. Medlemsorganisasjonens innsynsrett i saksdokumentene
3. Ankefrister

**§ 54 Gjenopptak av medlemskap**

Etter to år kan organisasjonen søke medlemskap etter ordinære søknadsprosedyrer.

**§ 55 Habilitet**

Ved behandling av saker der vedkommende styremedlem har direkte interesser plikter vedkommende å melde sin inhabilitet.

Ved behandling av saker som har direkte innvirkning på rammevilkår for egen organisasjon eller organisasjonsfamilie skal styremedlemmet melde sin inhabilitet.

**§ 56 Mistillit**

Mistillit kan kun vedtas av det organ som gav den tillitsvalgte sin tillit eller et organ med høyere rang enn det som gav den tillitsvalgte sin tillit. Ved behandling av forslag om mistillit har ledermøte lik rang som generalforsamling.

**§ 56-2**

Ved forslag om mistillit kan styret gi forslaget suspenderende virkning med 2/3 flertall.

**§ 56-3**

Dersom forslaget ikke oppnår 2/3 flertall får forslaget ingen virkning før saken er avgjort av et kompetent organ.

**§ 56-4**

Den som blir gjenstand for et mistillitsforslag har i alle tilfeller rett til innsyn i saken samt rett til å forsvare seg for det eller de organer som gjør vedtak i saken.

**§ 56-5**

Ytterligere regulering av mistillit gjøres i styrets forretningsorden.

# Kapittel 14 Oppløsning

**§ 57 Oppløsning**

Oppløsning av Unge funksjonshemmede behandles på to påfølgende generalforsamlinger, hvorav den ene må være ordinær. Begge vedtak krever tre fjerdedels – ¾ flertall. For at vedtak om oppløsning skal kunne kjennes gyldig må 50 prosent av de stemmeberettigede avgi stemme. Avstemmingene foretas skriftlig.

**§ 57-2**

Ved oppløsning settes eventuelle midler inn på høyrentekonto. Etter tre år fordeles midlene likt mellom medlemsorganisasjonene dersom gjenopprettelse av Unge funksjonshemmede ikke er aktuelt.

**§ 57-3**

Det sist sittende styret, dersom Unge funksjonshemmede blir oppløst, skal i samarbeid med FFO utarbeide retningslinjer for saksgjennomgangen i de første tre år, samt hvem som har ansvaret for at midlene bli fordelt på en korrekt måte etter den tid.

**Kapittel 15 Tolkning av vedtektene**

**§ 58 Myndighet til tolkning**

Ved tvist om forståelsen av Unge funksjonshemmedes vedtekter skal tvisten avgjøres av styret. Partene kan anke styrets avgjørelse til generalforsamlingen, eller ledermøte i de år det ikke avholdes generalforsamling. Anke hindrer ikke iverksetting av vedtak. Anken må fremsettes innen fire uker etter at meldingen om vedtak er mottatt av vedkommende part.